Nordjyllands Politi vil gerne høre fra borgere, der har set noget natten mellem søndag og mandag. Her blev fem affaldscontainere sat i brand.

På tre en halv time natten mellem søndag og mandag blev fem affaldscontainere i Hadsund sat i brand. Den første brand blev opdaget på adressen Ved Stranden 4 og den sidste brand blev opdaget klokken 05:30. De fem brande koncentrerer sig alle om området omkring Alsvej og politiet hører nu gerne fra borgere, der måtte have set noget mistænkeligt i forbindelse med brandene eller i løbet af natten mellem søndag og mandag i øvrigt. - Vi søger folk, der har set eller hørt noget, der kan have relevans for sagerne. Har man set nogen gå rundt i dette tidsrum, eller har man en mistanke til, hvem der kan have påsat brandene, så vil vi meget gerne høre om det, lyder det fra politikommissær Preben Møller fra Nordjyllands Politis efterforskningscenter i Himmerland i en pressemeddelelse. Han understreger, at selvom der er tale om små brande i almindelige hustandscontainere hvor ingen i øvrigt kom til skade, tager politiet sagen meget alvorligt: - Det er bekymrende, og vi vil meget gerne have fundet de ansvarlige, lyder det fra Preben Møller. Nordjyllands Politi kan kontaktes på telefon 114. Kort: Her blev affaldscontainere sat i brand